Author: administrator
Last saved by: viktoria.radvanska
Company: Abyss

Predkladacia správa

 
      Minister zahraničných vecí Slovenskej republiky predkladá na rokovanie vlády materiál Návrh Dohody medzi vládou Slovenskej republiky a vládou Kenskej republiky o spolupráci v oblasti kultúry. Po schválení dohody je plánovaný jej podpis v rámci návštevy ministra zahraničných vecí v Kenskej republike v októbri 2011. 
 
Návrh dohody bol vypracovaný s  cieľom podporiť ďalší rozvoj bilaterálnych vzťahov a prispieť k vzájomnému  spoznávaniu a porozumeniu oboch krajín. Kenská republika patrí v súčasnosti k trom subsaharským krajinám Afriky, kde Slovenská republika poskytuje oficiálnu rozvojovú pomoc, zameranú na zvyšovanie vzdelanosti občanov Kenskej republiky a podporu hospodárskeho, kultúrneho a sociálneho rozvoja obyvateľstva.  V rámci oficiálnej rozvojovej pomoci vláda SR ponúkla kenskej strane pre akademický rok 2011/2012 päť štipendií a prostredníctvom slovenských subjektov sa v krajine úspešne realizujú viaceré rozvojové projekty a aktivity. 
 
Uvedené skutočnosti zohrali dôležitú úlohu pri akceptovaní návrhu na uzatvorenie novej kultúrnej dohody, ktorý kenský partner notifikoval v decembri 2008. Predkladaný návrh dohody je výsledkom trojročného procesu rokovaní Ministerstva zahraničných vecí Slovenskej republiky prostredníctvom Zastupiteľského úradu Slovenskej republiky v Nairobi, Ministerstva školstva, vedy, výskumu a športu Slovenskej republiky a Ministerstva kultúry Slovenskej republiky s príslušnými inštitúciami Kenskej republiky. 
 
Predkladaná dohoda nahradí Dohodu o kultúrnej spolupráci medzi vládou Československej socialistickej republiky a vládou Kenskej republiky, podpísanú v Nairobi 2. 10. 1986, do ktorej Slovenská republika sukcedovala po rozdelení Českej a Slovenskej Federatívnej Republiky. Garantmi dohody sú Ministerstvo školstva, vedy, výskumu a športu Slovenskej republiky a Ministerstvo kultúry Slovenskej republiky. 
 
Na základe komunikácie s kenským partnerom bolo prijaté, že dohoda bude podpísaná počas plánovanej návštevy ministra zahraničných vecí Slovenskej republiky v Kenskej republike v októbri 2011. 
 
Predkladaný návrh dohody zodpovedá záujmom zahraničnej politiky Slovenskej republiky. 
 
Vykonávanie dohody nebude mať negatívny vplyv na štátny rozpočet Slovenskej republiky, na zamestnanosť a podnikateľské prostredie. V dôsledku plnenia ustanovení návrhu dohody sa dá očakávať pozitívny vplyv na informatizáciu spoločnosti. Zabezpečenie dohody bude realizované v rámci schválených limitov výdavkov dotknutých kapitol na príslušný rozpočtový rok, bez zvýšených finančných požiadaviek na štátny rozpočet a verejné financie. 
 
Materiál bol predmetom pripomienkového konania, vznesené pripomienky a doplnenia boli vyhodnotené a na prerokovanie vlády Slovenskej republiky sa materiál predkladá bez rozporov.